36. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ  ΚΟΙΝΩΝΙΚΩΝ ΥΠΗΡΕΣΙΩΝ Αριθ.Κ. 3883/140 της 5/9 Μαΐου 1980 (ΦΕΚ Β΄ 457) Περί καθορισμού διαδικασίας διαπιστώσεως αναπηρίας 67% και άνω από διανοητική καθυστέρηση ή φυσική αναπηρία και απαιτουμένων δικαιολογητικών για την αναγνώρισή τους και εκπτώσεως από την κληρονομική μερίδα ή κληροδοσία ίσου προς το αφορολόγητο όριο ποσού, κατά το Νόμ. 1041/1980. Έχοντας υπόψη τη διάταξη του δεύτερου εδαφίου της παρ. 1 του άρθρ. 27 του Ν.Δ. 118/1073 «περί Κώδικος φορολογίας κληρονομιών, δωρεών, προικών και κερδών εκ λαχείων», όπως τούτο προστέθηκε με τη διάταξη της παρ. 1 του άρθρ. 28 του Νόμ. 1041/1980 «περί αυξήσεως των αποδοχών των Δημοσίων εν γένει υπαλλήλων κλπ.», αποφασίζουμε: 1.Ορίζουμε η προβλεπόμενη από τη διάταξη της παρ. 1 του άρθρ. 27 του Ν.Δ. 118/1973 «περί Κώδικος φορολογίας κληρονομιών, δωρεών, προικών και κερδών εκ λαχείων», όπως προστέθηκε με τη διάταξη της παρ. 1 του άρθρ. 28 του Νόμ. 1041/1980 «περί αυξήσεως των αποδοχών των Δημοσίων εν γένει υπαλλήλων κλπ.» και ισχύει, πρόσθετη έκπτωση από την αξία κάθε κληρονομικής μερίδας ή κληροδοσίας, ποσού ίσου προς το αφορολόγητο όριο της κλίμακας της οικείας κατηγορίας, να αναγνωρίζεται από τον Οικον. Έφορο, εφόσον, στη δήλωση κληρονομίας που υποβάλλεται από τον υπόχρεο σε φόρο, προσαρτάται απόφαση της Υγειονομικής Επιτροπής που εδρεύει σε κάθε Νομό, περί του ότι ο φορολογούμενος παρουσιάζει αναπηρία 67% και άνω, από διανοητική καθυστέρηση ή φυσική αναπηρία. Στην απόφαση αυτή της Υγειονομικής επιτροπής αναγράφεται υποχρεωτικά το ποσοστό της ανικανότητας προς εργασία, καθώς και πρόβλεψη για τη διάρκεια της ανικανότητας του προσώπου. 2.Για την έκδοση της αποφάσεως της Υγειονομικής Επιτροπής, υποβάλλεται στη Διεύθυνση ή το Τμήμα Κοινωνικών Υπηρεσιών της περιφερείας, όπου η κατοικία του ενδιαφερομένου, αίτηση μαζί με έκθεση του αγροτικού ιατρού ή ιατρού υγειονομικού σταθμού ή νοσηλευτικού ιδρύματος ή άλλου ιατρού (θεράποντος), στην οποία περιγράφεται λεπτομερώς η φύση της παθήσεως ή βλάβης του αιτούντος. 3.Οι Υγειονομικές Επιτροπές μπορούν, για υποβοήθηση του έργου τους, να ζητούν από τους εξεταζόμενους ή από τα κρατικά νοσηλευτήρια ή άλλες αρχές ή ιδιωτικές κλινικές κάθε στοιχείο που είναι απαραίτητο για τη μόρφωση κρίσεως, καθώς επίσης να παραγγέλνουν την ενέργεια κάθε μορφής κλινικής ή εργαστηριακής εξετάσεως και να υποβάλουν σε παρατήρηση τον υπό εξέταση, για χρόνο που καθορίζουν αυτές. Αν ο υπό εξέταση, δεν μπορεί να προσέλθει ενώπιον της Υγειονομικής Επιτροπής  προς διαπίστωση της αναπηρίας του, παραγγέλλεται από αυτή, για εξακρίβωση του λόγου τούτου, η εξέτασή του από ένα μέλος της, αν είναι ευχερής η μετάβαση και επιστροφή του ιατρού την ίδια ημέρα, διαφορετικά η εξέταση αυτή ανατίθεται σε άλλο ιατρό δημόσιο υπάλληλο ή υπάλληλο Νομικού Προσώπου Δημοσίου Δικαίου. 4.Η Υγειονομική Επιτροπή μπορεί να αναθέσει στον κατά τα άνω ιατρό την εξακρίβωση του λόγου της αδυναμίας προσελεύσεως του υπό εξέταση και συγχρόνως την εξέτασή του, όσον αφορά τη φύση και την έκταση της παθήσεως ή της σωματικής του βλάβης. Ο ιατρός αυτός υποβάλλει την γνωμάτευσή του στην Υγειονομική Επιτροπή, η οποία βάσει και της γνωματεύσεως αυτής αποφαίνεται οριστικά, περί της κατά νόμο αναπηρίας ή περί της ανάγκης νέας εξετάσεως αυτού. 5.Κατά των αποφάσεων των Υγειονομικών Επιτροπών, που εδρεύουν σε κάθε Νομό, επιτρέπεται προσφυγή στις Δευτεροβάθμιες Επιτροπές, σύμφωνα με τη διαδικασία που προβλέπουν οι κείμενοι νόμοι. 6.Σε περίπτωση χορηγήσεως από ασφαλιστικούς φορείς, κύριας ασφαλίσεως, συντάξεων λόγω αναπηρίας από διανοητική καθυστέρηση ή φυσική αναπηρία σε ποσοστό 67% και άνω, ως δικαιολογητικό για την αναγνώριση της πρόσθετης εκπτώσεως της κατά τα άνω παρ. 1 του άρθρ. 27 του Ν.Δ. 118/1973, θα προσαρτάται στη δήλωση κληρονομιών βεβαίωση των ασφαλιστικών τούτων φορέων που θα αναφέρει ότι χορηγήθηκε σύνταξη αναπηρίας, το ποσοστό της αναπηρίας και το χρόνο διάρκειας αυτής.